送友人陳上舍兄弟試太學
作者：姚勉
朝代：宋

paragraphs: 東風颯颯吹行李，榮送雙龍璧池水。
璧池浪闊高化龍，直透銀河三萬里。
君家兄弟真鴈行，季方學行如元方。
中眉不是弓刀軟，個般人物宜膠庠。
只今膠庠多俊傑，正是功名到時節。
陳家原有兩狀元，釋褐傳臚未應別。
顧余亦問京華春，蒼蠅願附驥尾塵。
干將先去抉雲雨，太阿行亦龍延平。